喜仲明西歸
作者：李流謙
朝代：宋

paragraphs: 半載迢迢住利州，嘉陵江水日夜流。
安得却流關下去，載我唯須一葉舟。
我歸未遠君隨至，燕鴻相避知何意。
月巖四見月上弦，日日江頭望行李。
庭柯一鵲鳴朝陽，人言君歸過石崗。
明日拏舟入城去，劇喜重上君子堂。
瘦骨稜稜衣表見，我亦鬢毛斑太半。
談新說舊兩留連，紅燭燒殘無一寸。
人生大抵如流萍，忽然相值飄然分。
西風吹我又將去，預作一場離恨新。